Diari Oficial de la Generalitat Valenciana


Sumari del DOGV 6182, del 12-01-2010 (2010/142)

RESOLUCIÓ de 21 de desembre de 2009, del conseller de Medi Ambient, Aigua, Urbanisme i Habitatge i vicepresident tercer del Consell, per la qual s'aprova definitivament el Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6182

Data del DOGV
:   12-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/142


Data del document
:   21-09-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 21 de desembre de 2009, del conseller de Medi Ambient, Aigua, Urbanisme i Habitatge i vicepresident tercer del Consell, per la qual s'aprova definitivament el Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València. [2010/142]  
Vist el Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València, remés per Valencia Plataforma Intermodal i Logística, i de conformitat amb els següents  
Antecedents de fet  
Primer. El projecte es va sotmetre a informació pública mitjançant la Resolució del conseller d'Obres Públiques, Urbanisme i Transports de data 25 d'agost de 1999, i va tenir lloc el pertinent període d'exposició al públic mitjançant la publicació en el DOGV (de data 10 de setembre de 1999) i en el periòdic Las Provincias (de data 10 de setembre de 1999).  
L'expedient del Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València va ser aprovat per Resolució del conseller d'Obres Públiques, Urbanisme i Transports de 23 de desembre de 1999.  
Segon. El projecte consta de memòria informativa i justificativa, normes urbanístiques, plànols d'informació i d'ordenació i estudi d'impacte ambiental.  
Tercer. L'objecte d'aquest projecte és l'homologació i ordenació detallada mitjançant un pla especial dels terrenys inclosos en l'àmbit del Pla especial per a l'ampliació del patrimoni públic de sòl per al desenvolupament d'una zona d'activitats logístiques.  
La zona en qüestió es troba a l'àrea denominada la Punta i està delimitada al nord pel sòl urbà de Natzaret, al sud pel nou llit del riu Túria, a l'est pel recinte portuari i a l'oest pel barri de Pinedo, el carrer de Jesús Morante i Borràs i la línia fèrria.  
L'àmbit d'actuació comprén una superfície de 71'6 ha, de les quals 68'3 pertanyen pròpiament a la ZAL, i la destinació de les restants és reservar el sòl suficient per al futur accés ferroviari al Port de València, amb una edificabilitat total de 404.056 m²sostre i un ús industrial, magatzems i habitatges (destinats aquests últims al reallotjament). L'espai d'actuació està dividit per l'autopista del Saler, que el recorre de nord a sud i pel nou accés ferroviari al Port de València, per al qual es reserva una superfície de 33.105 m², que el travessa d'est a oest, en quatre zones.  
A la zona nord-oriental i al costat del límit nord més pròxim a Natzaret, s'ubica l'àrea de reserva d'ús residencial per a reallotjaments dels propietaris afectats, que té una superfície de 33.672 m² i el gros de la zona verda amb una superfície de 31.437 m², com també dos illes d'àrea logística destinada a transitaris de 36.960 m² i 32.538 m², respectivament. A la zona nord-occidental es reserva més zona verda amb una superfície de 21.331 m² i una illa d'àrea logística per a emmagatzemament i usos múltiples de 36.359 m². A la zona sud-occidental s'ubiquen dues illes per a emmagatzemament i usos múltiples de 33.107 m² i 37.666 m², respectivament. A la zona sud-oriental, que és on, al seu límit sud, s'emplaça l'accés, es reserva una superfície de 29.462 m², en l'entorn de la senda de Llora com a zona de reserva patrimonial, s'ubiquen quatre illes per a operadors logístics amb una superfície total de 133.235 m² i tres sectors per a usos terciaris amb una superfície total de 31.493 m². La resta de la superfície de l'àmbit de l'actuació la constitueix la xarxa viària, amb una superfície total de 181.140 m².  
Les connexions entre les quatre zones es resolen mitjançant un pas elevat sobre el traçat ferroviari ubicat al límit oriental de l'actuació, i passos sota la V-15, a un costat i a l'altre del traçat ferroviari.  
Quart. En data 17 de juny de 2009 es dicta sentència del Tribunal Suprem, Sala Contenciosa Administrativa, Secció Cinquena (recurs de cassació número 314/2005), per la qual s'anul·la per ser contrària a l'ordenament jurídic la Resolució del conseller d'Obres Públiques, Urbanisme i Transports de data 23 de desembre de 1999, per la qual es va disposar aprovar definitivament el Pla especial modificatiu del Pla general d'ordenació urbana de València, amb expedient d'homologació per al desenvolupament de la zona d'activitats logístiques del Port de València.  
El motiu d'estimació del recurs de cassació és:  
- La no-emissió de l'informe del Ministeri de Medi Ambient, Demarcació de Costes previst en els articles 112 i 117.2 de la Llei 22/1988, de costes, de 28 de juliol, en l'actualitat Ministeri de Medi Ambient i Medi Rural i Marí, Direcció General de Sostenibilitat de la Costa i del Mar.  
Cinqué. A continuació i en relació amb l'emissió de l'informe de Demarcació de Costes del Ministeri de Medi Ambient, en l'actualitat Direcció General de Sostenibilitat de la Costa i del Mar, del Ministeri de Medi Ambient i Medi Rural i Marí, es ressalten els següents antecedents de fet succeïts durant la tramitació autonòmica de l'expedient de Pla especial aprovat per Resolució del conseller de 23 de desembre de 1999:   
1) En data 3 de desembre de 1999 es va emetre un informe de la Demarcació de Costes en què es concloïa:   
«La zona no disposa amb cap delimitació vigent i es troba situada a les proximitats del riu Túria (llit nou) al costat de la desembocadura, per la qual cosa ha de tenir-se en compte la incidència de la legislació de costes en l'extrem sud del Pla especial, i això comporta incloure les determinacions següents:   
a) Cal representar en els plànols la delimitació del domini públic maritimoterrestre segons el que disposa l'article 210.4 A del Reglament de la Llei de costes i el que estableix la disposició transitòria dènou 3, i s'han de sol·licitar les dades necessàries a la Demarcació de Costes.  
b) Cal reflectir, així mateix, el límit de la servitud de protecció aplicable en funció de la classificació dels terrenys a l'entrada en vigor de la Llei de costes i en aquesta zona s'han de respectar les limitacions que aquesta servitud comporta, com ara les relatives als usos, que s'han d'ajustar al que estableixen els articles 24 i 25 de l'esmentada llei i l'autorització de la Comunitat Autònoma que requereixen els usos permesos en aquesta zona, de conformitat amb el que especifiquen els articles 48.1 i 49 del RD 1112/92 pel qual es modifica el Reglament de la Llei de costes.   
Aquestes observacions han de tenir-se en compte en el Pla especial modificatiu del PGOU de València amb expedient d'homologació per al desenvolupament de la zona d'activitats logístiques del Port de València, la documentació completa i diligenciada del qual ha de presentar-se en aquest Departament abans de l'aprovació definitiva per a l'emissió de l'informe previst en els articles 112 i 117.2 de la Llei de costes.»  
2) En el fonament de dret nové de la Resolució del conseller de 23 de desembre de 1999 s'estableix que:   
«Respecte de l'informe del Ministeri de Medi Ambient (Demarcació de Costes) cal fer constar que atesa la ubicació física de la ZAL és pràcticament impossible que aquesta estiga afectada per la legislació aplicable en matèria de costes. No obstant això, amb data 15 de desembre de 1999 la societat promotora ha presentat la documentació requerida en el Registre del Ministeri, per tant, en principi l'esmentada qüestió està resolta.»  
3) L'escrit que Valencia Plataforma Intermodal i Logística va presentar en el Ministeri de Medi Ambient, Demarcació de Costes, en data 15 de desembre de 1999, ara Ministeri de Medi Ambient i Medi Rural i Marí, Direcció General de Sostenibilitat de la Costa i del Mar, concloïa el següent:  
«a) Posat en contacte amb al Demarcació de Costes, s'ha pogut comprovar que la delimitació del domini públic maritimoterrestre no disposa de la delimitació vigent, existint per Ordre ministerial de 25 d'abril de 1969 la delimitació de la zona de serveis de Port.  
b) Independent de la delimitació de la zona de servitud a què fa referència l'art. 23 de la Llei de costes vigent (22/88), els usos i les actuacions previstes en el Pla especial no es troben subjectes, en cap cas, a les prohibicions expresses a què fa referència l'art. 25 de l'esmentada llei. De la mateixa manera, pel fet de residir la competència en matèria d'ordenació territorial en les comunitats autònomes, resulta d'aplicació el que preveu l'art. 114 de la mateixa llei.  
Referent a això, els criteris de l'administració autonòmica valenciana han quedat explícits en les diferents resolucions administratives de la Conselleria d'Obres Públiques relatives a la tramitació urbanística de la zona d'activitats logístiques en les diferents fases (Resolució del conseller d'Obres Públiques de 23 de juliol de1998, per la qual s'aprova definitivament el Pla especial d'ampliació del patrimoni públic del sòl per al desenvolupament de la zona d'activitats logístiques del Port de València).  
No obstant això, i precisament per la localització de la ZAL que limita a l'extrem oriental amb la zona de servei del Port abans esmentada, aquesta societat considera que no és aplicable la legislació de costes en l'àmbit objecte del Pla especial, segons el que disposa la mateixa Llei de costes (art. 4.11), ja que en regular-se els ports per la seua legislació específica, correspon en aplicació d'aquesta última la gestió del domini públic portuari al Consell d'Administració de l'Autoritat Portuària de València.»  
Sisé. A fi a complir la Sentència del Tribunal Suprem de 17 de juny de 2009, en data 9 de setembre de 2009 es va sol·licitar un informe el Ministeri de Medi Ambient i Medi Rural i Marí, Direcció General de Sostenibilitat de la Costa i del Mar, abans Ministeri de Medi Ambient, Demarcació de Costes, el contingut del qual es relaciona a continuació:   
"En relació amb l'expedient de Pla especial modificatiu del Pla general de València amb expedient d'homologació per al desenvolupament de la zona d'activitats logístiques (ZAL) del Port de València i vista la Sentència del Tribunal Suprem, Sala Contenciosa Administrativa, Secció Cinquena, de data 17 de juny de 2009 (Recurs de cassació número 314/2005), se sol·licita informe a l'efecte del que preveuen els articles 112 i 117.2 de la Llei 22/1988 de costes.  
Amb referència a aquest expedient consta l'informe emés en data 3 de desembre de 1999 per aquella Administració la còpia del qual s'hi adjunta. (Document núm. 53).  
Igualment consta l'escrit de contestació emés per l'entitat Valencia Plataforma Intermodal i Logística, SA (VPI) de data 15 de desembre de 1999 dirigit a la Demarcació de Costes del Ministeri de Medi Ambient la còpia del qual s'hi adjunta. (Document núm. 58).  
Igualment s'adjunta la documentació següent:  
- Expedient administratiu complet.  
- Còpia del projecte tècnic.»  
Amb data 14 d'octubre de 2009 s'emet un informe favorable del Ministeri de Medi Ambient i Medi Rural i Marí, Direcció General de Sostenibilitat de la Costa i el Mar, el tenor del qual estableix:   
«La Direcció Territorial de València, de la Conselleria de Medi Ambient, Aigua, Urbanisme i Habitatge de la Generalitat Valenciana, remet a aquesta Direcció General, a través de la Demarcació de Costes a València, l'expedient més amunt referenciat. Sobre aquest s'emet l'informe que disposen els articles 112 a) i 117.2 de la Llei 22/88 de costes.  
En data 3 de desembre de 1999 aquest centre directiu va emetre un informe sobre el Pla especial, amb motiu de la seua informació pública el 25 d'agost de 1999, amb una sèrie d'observacions, on s'indicava que a la zona sud havia de tenir-se en compte la incidència de la legislació de costes, i es demanava que es representara en els plànols la delimitació del domini públic maritimoterrestre i la línia que delimita la zona sobre la qual recau la servitud de protecció. Així mateix se sol·licitava la remissió de l'expedient complet i diligenciat, prèviament a la seua aprovació definitiva, per a l'emissió de l'informe previst en els articles 112 i 117.2 de la Llei de costes.   
La Sentència del Tribunal Suprem, Sala Contenciosa Administrativa, Secció Cinquena, de data 17 de juny de 2009 (recurs de cassació número 317/2005), anul·la la Resolució de la Conselleria d'Obres Públiques, Urbanisme i Transports de la Generalitat Valenciana, de 23 de desembre de 1999, per la qual es va aprovar definitivament el Pla especial, atés que no es va emetre l'informe preceptiu que disposen els articles 112.a) i 117.2 de la Llei de costes.   
La documentació que es remet, composta de normes urbanístiques, ordenances reguladores i plànols, es correspon amb la sotmesa a informació pública el 25 d'agost de 1999, i informada per aquest Departament el 3 de desembre de 1999.  
La zona on s'ubica el Pla especial modificatiu del Pla general disposa de les delimitacions vigents DL-55-V (OM de 24.01.2008), amb una servitud de protecció de 100 metres i DL-60-V corresponent a la zona de servei del Port de València.  
Una vegada traslladades les línies de delimitació del domini públic maritimoterrestre i de la servitud de protecció als plànols, s'observa el següent:   
1. A la zona est, tal com s'indica en l'informe de 3 de desembre de1999, l'àmbit objecte del Pla especial es troba fora de la zona de servei del Port de València.   
2. A la zona sud, els límits de l'àmbit limiten de forma tangencial amb la línia que delimita la zona sobre la qual recau la servitud de protecció corresponent al DL-55-V, i queda la totalitat de l'àmbit del Pla especial fora de l'esmentada zona de servitud.   
En conseqüència, no hi ha res a objectar al Pla especial modificatiu del Pla general de València amb expedient d'homologació per a desenvolupament de la zona d'activitats logístiques del Port de València, atés que l'àmbit d'aquest es troba fora del domini públic i no es troba afectat per la servitud de protecció.»  
Seté. València disposa de Pla general d'ordenació urbana aprovat definitivament pel conseller d'Obres Públiques, Urbanisme i Transports amb data 28 de desembre de 1988.  
Sobre l'àmbit en qüestió es va aprovar, amb data 23 de juliol de 1998, pel conseller d'Obres Públiques, Urbanisme i Transports, un Pla especial amb l'objecte d'ampliar el patrimoni públic de sòl per al desenvolupament d'una zona d'activitats logístiques.  
Huité. La Comissió Informativa de la Comissió Territorial d'Urbanisme de València, en sessió celebrada el 23 d'octubre de 2009, per unanimitat, va emetre un informe relatiu al projecte que ens ocupa, complint així el que preceptua l'art. 11 del Decret 162/2007, de 21 de setembre, del Govern Valencià, pel qual s'aprova el Reglament dels òrgans territorials i urbanístics de la Generalitat.  
Nové. En sessió celebrada el 30 d'octubre de 2009, la Comissió Territorial d'Urbanisme de València va acordar emetre un informe favorable al Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València, i elevar al vicepresident tercer i conseller de Medi Ambient, Aigua, Urbanisme i Habitatge l'expedient per a la seua aprovació definitiva.  
Fonaments de dret  
Primer. La tramitació ha sigut correcta, d'acord amb el que estableixen els articles 38, 43 i 99 de la Llei 6/1994, de 15 de novembre, de la Generalitat Valenciana, reguladora de l'activitat urbanística.  
La documentació està completa, a l'efecte del compliment del que preceptua l'article 27 de la Llei reguladora de l'activitat urbanística.  
Segon. A la vista de l'informe de Direcció General de Sostenibilitat de la Costa i del Mar, del Ministeri de Medi Ambient i Medi Rural i Marí, abans Demarcació de Costes del Ministeri de Medi Ambient de data 14 d'octubre de 2009 es pot entendre que amb l'emissió d'aquest es compleix fefaentment la Sentència del Tribunal Suprem, Sala Contenciosa Administrativa, Secció Cinquena (recurs de cassació número 314/2005), de 17.06.2009.  
Per tot l'anterior, es conclou que les determinacions contingudes en el projecte estan justificades per la corporació i responen a l'interés públic, per la qual cosa es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 85 de la LUV.  
Tercer. La Comissió Territorial d'Urbanisme, a proposta del director general d'Urbanisme, és l'òrgan competent per a emetre dictamen sobre l'aprovació de plans especials en què la competència per a l'aprovació definitiva correspon al conseller de Medi Ambient, Aigua, Urbanisme i Habitatge, en relació amb l'article 89 de la Llei urbanística valenciana i els articles 6.e) i 10.a) del Decret 162/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat.  
Vistos els preceptes legals esmentats i la resta de general i pertinent aplicació, resolc:  
Aprovar definitivament el Pla especial modificatiu del Pla general de València amb expedient d'homologació per al desenvolupament de la zona d'activitats logístiques del Port de València.  
Contra aquesta resolució, que posa fi a la via administrativa, es pot interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquesta, de conformitat amb el que preveuen els articles 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que els interessats puguen exercir qualsevol altre recurs que estimen oportú.  
València, 21 de desembre de 2009.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.